Diari Oficial de la Generalitat Valenciana


Sumari del DOGV 4537, del 04-07-2003 (2003/7701)

RESOLUCIÓ d'11 d'abril de 2003, de la Direcció General de Treball i Seguretat Laboral, per la qual es disposa el registre i la publicació del Conveni Col·lectiu de l'empresa Visualis Ibérica, SL, abans Ópticas Chiva, per als anys 2003-2004-2005 (Codi núm. 8000202).
-------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4537

Data del DOGV
:   04-07-2003

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2003/7701


Data del document
:   11-04-2003

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * empresa privada
    * òptica
    * conveni col·lectiu

RESOLUCIÓ d'11 d'abril de 2003, de la Direcció General de Treball i Seguretat Laboral, per la qual es disposa el registre i la publicació del Conveni Col·lectiu de l'empresa Visualis Ibérica, SL, abans Ópticas Chiva, per als anys 2003-2004-2005 (Codi núm. 8000202). [2003/7701]
  
Vist el text articulat del Conveni Col·lectiu de l'empresa Visualis Ibérica, SL, firmat el 24 de febrer de 2003, de part empresarial per la representació de l'empresa, i de l'altra, per la dels treballadors, per les delegades de personal, i de conformitat amb el que disposen l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors; i els articles 2, 3 i 6 del Reial Decret 1.040/1981, de 22 de maig, sobre registre i dipòsit de convenis col·lectius de treball, esta Direcció General de Treball i Seguretat Laboral, de conformitat amb les competències que té transferides segons el Reial Decret 4.105/1982, de 29 de desembre, acorda
  
Primer
  
Ordenar que siga inscrit en el Registre de Convenis Col·lectius de Treball d'esta Direcció General, amb notificació a la Comissió Negociadors, i que siga dipositat el text original del conveni.
  
Segon
  
Disposar que siga publicat en el Diari Oficial de la Generalitat Valenciana.
  
València, 11 d'abril de 2003. El director general de Treball i Seguretat Laboral: Román Ceballos Sancho.
  
Conveni col·lectiu de l'empresa Visualis Ibèrica, SL
  
Preàmbul
  
Una vegada finalitzada la vigència del Conveni Col·lectiu en l'àmbit de l'empresa Visualis Ibèrica, SL, és procedent negociar-lo atés l'alt grau de satisfacció que per a les parts ha suposat la consecució d'allò que disposa.
  
El principi bàsic que regix en la companyia Visualis Ibèrica, SL és, a més de la qualitat i competitivitat en el mercat dels servicis òptics que oferix, l'atenció especialitzada als seus clients i potencials consumidors, intentant satisfer les seues expectatives, sempre altes.
  
Atés estes premisses, les parts han negociat i acordat el present conveni, conformat pels articles següents:
  
Article 1. Àmbit funcional
  
El present conveni és d'aplicació per a tots els treballadors que presten els seus servicis en els centres de treball que tinga establits, o que en el futur siguen objecte d'obertura, de l'empresa Visualis Ibèrica, SL.
  
Article 2. Àmbit territorial
  
Este conveni és d'aplicació en tot l'àmbit de la Comunitat Valenciana, és a dir, en les províncies de Castelló, València i Alacant.
  
Article 3. Àmbit personal
  
Les presents condicions de treball, afecten tot el personal empleat en els centres de treball de l'empresa Visualis Ibèrica, SL. El present conveni no és d'aplicació a les persones l'activitat de les quals es limite purament i simplement al compliment de la funció de conseller o membre dels òrgans de representació de l'empresa, i el personal d'alta direcció, contractat a l'empara del Reial Decret 1.382/1985, d'1 d'agost.
  
Article 4. Àmbit temporal
  
- Entrada en vigor
  
El present conveni entrarà en vigor a partir de l'endemà de la publicació en el Diari Oficial de la Generalitat Valenciana.
  
Els efectes econòmics s'iniciaran o retrotrauran a l'1 de gener de 2003.
  
- Duració
  
La duració del conveni és de tres anys i comprén el període que hi ha entre l'1 de gener de 2003 i el 31 de desembre de 2005.
  
- Pròrroga i denúncia:
  
La vigència del conveni es considerarà prorrogada per espai d'any en any si no hi ha denúncia expressa i per escrit de qualsevol de les parts legitimades per a això efectuada amb un termini de dos mesos d'antelació com a mínim respecte a la data d'acabament de la seua vigència inicial o de qualsevol de les seues pròrrogues anuals.
  
Article 5. Garanties personals. Compensació i absorció
  
Es respectaran a tots els treballadors les situacions personals actualment consolidades en tant que suposen majors drets dels concedits per este conveni respecte a les matèries objecte de la seua regulació en còmput anual. Les possibles millores econòmiques que es produïsquen com a conseqüència d'este conveni seran absorbibles en la seua totalitat.
  
Article 6. Vinculació a la totalitat
  
Les condicions pactades en el present conveni constituïxen un tot orgànic i indivisible, i les parts queden mútuament obligades al compliment de la seua totalitat.
  
Article 7. Comissió mixta d'interpretació i seguiment del Conveni
  
A l'empara del que preveu la legislació vigent, es constituïx una comissió mixta d'interpretació del present conveni de caràcter paritari, que estarà formada pel director general per la part empresarial, i pels delegats de personal per la part social. La dita comissió tindrà com a funcions les següents:
  
- Interpretació de la totalitat de les clàusules del present conveni.
  
- Vigilància de l'aplicació i compliment del que pacta.
  
- Estudi de l'evolució de les relacions entre les parts contractants.
  
- Aquelles altres activitats encaminades a la major eficàcia pràctica del conveni.
  
Article 8. Organització del treball
  
1. La direcció i organització del treball és facultat de la direcció de l'empresa, dins del marc imposat en el present conveni i en les disposicions legals i vigents a l'efecte.
  
2. És objecte de l'organització del treball aconseguir en l'empresa un nivell adequat de productivitat basat en la utilització òptima dels recursos humans i materials; això serà possible amb una actitud activa i responsable de les parts integrants: direcció i empleats.
  
3. El treballador està obligat a complir les ordres i instruccions de l'empresari en l'exercici regular de les seues facultats directives, i ha d'executar tots els treballs que se li ordenen dins de la seua competència professional així com aquelles tasques complementàries que siguen indispensables per a l'acompliment de la seua comesa principal.
  
4. El delegat de personal té funcions d'orientació, proposta i emissió d'informes, en allò relacionat amb l'organització i racionalització del treball, de conformitat amb la legislació vigent i d'acord amb el que establix el present conveni.
  
Article 9. Ingrés en el treball
  
L'ingrés al treball es fa d'acord amb les disposicions vigents en la matèria i es pot realitzar de conformitat amb qualsevol de les modalitats de contractació previstes en la normativa d'aplicació.
  
Article 10. Període de prova
  
1. Es pot concertar per escrit un període de prova que en cap cas podrà excedir del temps fixat en la següent escala:
  
- Grup 4, sis mesos.
  
- Grups 3 i 2, tres mesos.
  
- Grup 1, un mes.
  
2. Durant el període de prova l'empresa i el treballador estan obligats a realitzar les experiències que constituïsquen l'objecte de la prova. Durant el dit període tant l'empresa com el treballador poden extingir la relació laboral sense termini de preavís i sense cap dret a indemnització.
  
3. La situació d'incapacitat temporal i el gaudi de vacances suspendran el còmput d'este període, que es reprendrà a partir de la data de reincorporació efectiva al treball.
  
4. Una vegada transcorregut el període de prova, si no s'ha produït el desistiment, el contracte produirà plens efectes i es computarà el temps dels servicis prestats en l'antiguitat del treballador en l'empresa.
  
Article 11. Contractació
  
La contractació de treballadors s'ha d'ajustar al que establixen les normes legals generals sobre contractació i a les específiques que es fixen a continuació.
  
Contracte eventual. En atenció a les especials circumstàncies que concorren en l'empresa, la duració d'este contracte serà, com a màxim de 12 mesos dins d'un període de 18. En el cas que el contracte s'haja concertat per una duració inferior a la màxima legal o convencionalment establida, podrà prorrogar-se per mitjà d'acord entre les parts per una sola vegada. En acabar este contracte l'empresa pagarà als treballadors una indemnització de 8 dies de salari per any de servici, i es prorratejaran per mesos els períodes inferiors a l'any.
  
Article 12. Cessament voluntaris
  
Atés que la fórmula viSualis té una orientació total al Client, basada en l'elevada qualificació professional dels seus empleats, els treballadors que vulguen cessar voluntàriament en el servici de l'empresa estaran obligats a comunicar-li-ho, complint els terminis de preavís detallats en este article, en vistes a garantir tant la qualitat dels processos de selecció de personal, com la formació del personal de nova incorporació. Formació que hauran d'adquirir basant-se en els nombrosos manuals de procediment i la resta de documentació que constituïxen el nucli del registre d'empresa certificada segons la BZF2476 per AENOR, en poder d'esta empresa des de 1997.
  
Els terminis de preavís són els següents:
  
- Personal tècnic titulat: 2 mesos.
  
- Resta del personal: 1 mes.
  
2. L'incompliment per part del treballador de l'obligació de preavisar amb la indicada antelació, donarà dret a l'empresa a descomptar de la liquidació del mateix l'import del salari d'un dia per cada dia de retard en el preavís.
  
Article 13. Jornada de treball
  
La jornada laboral serà de 1.800 hores en còmput anual.
  
Es distribuirà de dilluns a diumenge, excepte el personal que preste els seus servicis en els centres ubicats en les grans superfícies, la jornada dels quals s'adaptarà a les exigències horàries d'estos centres comercials, excepte el que preveu l'article següent.
  
Article 14. Diumenges i dies festius hàbils per a la pràctica comercial
  
En funció de les resolucions vigents de la Conselleria d'Indústria i Comerç sobre l'obertura d'establiments comercials en diumenges i festius, amb caràcter general els centres comercials de l'empresa romandran oberts al públic vuit diumenges o festius, i els empleats que presten el servici eixe dia tenen dret al corresponent descans compensatori. En tot cas, quant a l'obertura de diumenges i festius, s'haurà de treballar en els dies en què s'autoritze l'obertura per les resolucions de la conselleria mencionada.
  
Article 15. Vacances
  
1. El personal afectat pel present conveni té dret al gaudi d'un període de vacances anuals retribuïdes de 30 dies naturals, iniciant-se sempre el seu gaudi en dia laborable.
  
2. Per a gaudir de la totalitat de les vacances cal tindre un any d'antiguitat en l'empresa, en cas contrari, dins de l'any d'ingrés el treballador gaudirà de la part proporcional corresponent.
  
3. El dret a vacances no és susceptible de compensació econòmica. No obstant això, el personal que cesse durant el transcurs de l'any té dret al pagament del salari corresponent a la part de vacacions meritades i no gaudides, com a concepte integrant de la liquidació per la seua baixa en l'empresa.
  
4. La retribució de les vacances serà de la mateixa quantia que la corresponent a una mensualitat ordinària per a cada categoria professional, segons la taula salarial de l'annex I. En cap cas es percebran incentius.
  
Article 16. Permisos retribuïts.
  
El treballador, previ avís i justificació, pot absentar-se del treball, amb dret a remuneració, per algun dels motius i pel temps següent:
  
- 15 dies naturals en cas de matrimoni.
  
- 2 dies en els casos de naixement de fill o malaltia greu o mort de parents fins a segon grau de consanguinitat o afinitat.
  
Quan per eixe motiu el treballador necessite fer un desplaçament a l'efecte, el termini serà de 4 dies.
  
- Pel temps indispensable per al compliment d'un deure inexcusable de caràcter públic i personal, comprés l'exercici del sufragi actiu.
  
Quan el compliment del deure abans referit supose la impossibilitat de la prestació del treball degut en més del 20% de les hores laborables en un període de tres mesos, l'empresa pot passar al treballador afectat a la situació d'excedència forçosa amb dret a la reintegració en el lloc de treball una vegada finalitzada l'obligació del compliment del deure. En el cas que el treballador, per compliment del deure o acompliment del càrrec, perceba una indemnització, se'n descomptarà l'import del salari a què té dret en l'empresa.
  
- Per a realitzar funcions sindicals o de representació del personal en els termes establits legalment o convencionalment.
  
- Les treballadores per lactància d'un fill menor de nou mesos, tenen dret a una hora d'absència del treball, que podran dividir en dues fraccions. La dona per la seua voluntat pot substituir este dret per una reducció de la jornada normal en mitja hora amb la mateixa finalitat. Este permís pot ser gaudit indistintament per la mare o el pare en el cas que els dos treballen.
  
- Quan per raó de malaltia el treballador necessite l'assistència al consultori mèdic en hores coincidents amb les de la seua jornada laboral, l'empresa concedirà el permís necessari pel temps necessari, que s'haurà de justificar-se amb el corresponent volant visat pel facultatiu o persona degudament acreditada, siga o no de la Seguretat Social.
  
Este dret tindrà un límit de 10 hores anuals retribuïdes.
  
Article 17. Retribució salarial
  
El salari per al 2003, 2004 i 2005 és el que figura en la taula salarial de l'annex I.
  
- Pagament del salari:
  
El pagament de salaris es realitza per mesos vençuts i es fa el primer dia hàbil del mes següent a la data de la meritació, per mitjà de transferència bancària.
  
Article 18. Primes
  
Durant la vigència del present conveni es poden pactar primes de caràcter individual la quantia i duració de les qual serà la que específicament s'establisca en cada cas previ i per compliment d'objectius marcats.
  
Article 19. Pagues extraordinàries
  
S'establixen tres pagues extraordinàries, excepte per al nivell I del Grup 1 del present conveni que té dues pagues extraordinàries, que es paguen proporcionalment prorratejades en les 12 pagues mensuals. La quantia d'estes pagues extraordinàries és la del salari base mensual.
  
Article 20. Pòlisses de assegurança
  
Com a complement i millora de les prestacions de la Seguretat Social, l'empresa contractarà una pòlissa d'assegurança per al supòsit de mort o incapacitat laboral permanent absoluta derivada d'accident laboral, la quantia de la qual que percebrà el treballador o els seus hereus és:
  
- Mort o invalidesa permanent absoluta derivada d'accident de treball 10.000 Euros.
  
Article 21. Excedències per maternitat o paternitat
  
Els treballadors tenen dret als períodes d'excedència regulats per la llei.
  
El treballador té dret a l'assistència a cursos de formació professional, durant el període en què romanga en situació d'excedència, i està obligat a la realització de la dita formació amb ocasió de la seua reincorporació.
  
El treballador acollit a excedència que no sol·licite el seu reingrés un mes abans de finalitzar-la, causarà baixa definitiva en l'empresa.
  
Article 22. Drets sindicals
  
- Drets de reunió i de lliure sindicació
  
L'empresa, dins sempre de les normes establides per la legislació vigent en cada moment, ha de facilitar als treballadors l'exercici del dret de reunió en els seus locals, si les condicions d'estos ho permeten, fora de les hores de treball i sense pertorbar l'activitat normal d'esta.
  
L'empresa ha de respectar el dret de tots els treballadors a sindicar-se lliurement i no pot subjectar l'ocupació d'un treballador a la condició que no s'afilie o renuncie a la seua afiliació sindical, i tampoc acomiadar un treballador o perjudicar-lo de qualsevol altra forma, a causa de la seua afiliació o activitat sindical.
  
- Drets i obligacions dels sindicats de treballadors:
  
En esta matèria, les parts se sotmeten expressament a les normes contingudes en la Llei Orgànica de Llibertat Sindical.
  
Article 23. Llei de Salut Laboral i Riscos Laborals
  
En este capítol s'aplicarà el que disposa la legislació vigent.
  
Article 24. Roba de treball
  
L'empresa lliurarà obligatòriament a tot el personal afecte a l'establiment d'òptica i al càrrec d'esta, la roba de treball específica, corresponent al lloc de treball que s'exercisca i cada empleat se'n responsabilitzarà del manteniment i bon ús.
  
En cas d'extinció del contracte la roba de treball s'haurà de tornar a l'empresa.
  
Article 25. Formació
  
La direcció de l'empresa té entre les seues funcions l'elaboració de plans de formació professional destinats a adequar els coneixements professionals dels treballadors a les noves tècniques i tecnologies.
  
L'assistència i aprofitament dels cursos de formació organitzats per l'empresa es tindrà en compte a l'hora de distribuir les primes a què es referix l'article 18 del present conveni.
  
Article 26.
  
- En les matèries d'Estructura Professional i Període de prova, Estructura salarial i Règim disciplinari, serà d'aplicació el que disposen els capítols II, III i IV de l'Acord Marc Nacional per a la Substitució de l'Ordenança de Comerç, Resolució de la Direcció General de Treball de 21 de març de 1996 (BOE de 9 d'abril), encara que haja perdut vigència.
  
Als efectes de la seua constància i per a facilitar el seu coneixement, es passa a integrar el Règim Disciplinari
  
1. L'empresa pot sancionar les accions o omissions punibles en què incórreguen els treballadors d'acord amb la graduació de les faltes i sancions que s'establixen en el present text.
  
2. Tota falta comesa per un treballador es classifica, atenent la seua importància i transcendència, en lleu, greu o molt greu.
  
3. Faltes lleus. Es consideren faltes lleus les següents:
  
1. La suma de faltes de puntualitat en l'assistència al treball quan excedisca de quinze minuts en un mes.
  
2. No cursar en temps oportú la baixa corresponent quan es falte al treball per motiu justificat, llevat que es prove la impossibilitat d'haver-ho efectuat.
  
3. Menudes negligències en la conservació dels gèneres o del material de l'empresa.
  
4. No comunicar a l'empresa qualsevol canvi de domicili.
  
5. Les discussions amb altres treballadors dins de les dependències de l'empresa, sempre que no siga en presència del públic.
  
6. L'abandó del treball sense causa justificada, encara quan siga per breu temps. Si com a conseqüència del mateix s'origina perjudici greu a l'empresa o es causa risc a la integritat de les persones, esta falta podrà ser considerada com greu o molt greu, segons els casos.
  
7. Falta de neteja personal quan siga de tal índole que pot afectar el procés productiu i imatge de l'empresa.
  
8. No atendre el públic amb la correcció i diligència deguts.
  
9. Faltar un dia al treball sense la deguda autorització o causa justificada.
  
4. Faltes greus. Es consideren com a faltes greus les següents:
  
1. La suma de faltes de puntualitat en l'assistència al treball quan excedisca de 30 minuts en un mes.
  
2. La desobediència a la Direcció de l'empresa o als que es troben amb facultats de direcció o organització en l'exercici regular de les seues funcions en qualsevol matèria de treball. Si la desobediència és reiterada o implica trencament manifest de la disciplina en el treball o se'n deriva perjudici per a l'empresa o per a les persones pot ser qualificada com molt greu.
  
3. Negligència important en la conservació dels gèneres o del material de l'empresa.
  
4. Simular la presència d'un altre treballador, fitxant o firmant per ell.
  
5. Les discussions amb altres treballadors en presència del públic o que transcendisca a este.
  
6. Emprar per a ús propi articles, efectes o peces de l'empresa o traure'ls de les instal·lacions o dependències de l'empresa, si no és que hi ha autorització.
  
7. Realitzar, sense l'oportú permís, treballs particulars durant la jornada laboral.
  
8. La no assistència al treball sense la deguda autorització o causa justificada de dos dies en sis mesos.
  
9. La comissió de tres faltes lleus, encara que siga de distinta naturalesa, dins d'un trimestre i havent mediat sanció o amonestació per escrit.
  
5. Faltes molt greus. Es consideren com a faltes molt greus les següents:
  
1. Faltar més de dos dies al treball sense la deguda autorització o causa justificada en un any.
  
2. La simulació de malaltia o accident.
  
3. El frau, la deslleialtat o l'abús de confiança en les gestions encomanades, així com el tracte amb els altres treballadors o amb qualsevol altra persona durant el treball, o fer negociacions de comerç o indústria per compte propi o d'una altra persona sense expressa autorització de l'empresa, així com la competència deslleial en l'activitat de la mateixa.
  
4. Fer desaparéixer, inutilitzar o causar desperfectes en materials, útils, ferramentes, maquinàries, aparells, instal·lacions, edificis, efectes i documents de l'empresa.
  
5. El robatori, furt o malversació comesos tant a l'empresa com als companys de treball o qualsevol altra persona dins de les dependències de l'empresa o durant la jornada laboral en qualsevol altre lloc.
  
6. Violar el secret de la correspondència o documents reservats en l'empresa, o revelar a persones estranyes a la mateixa el contingut d'estos.
  
7. Originar freqüents baralles o altercats amb els companys de treball.
  
8. Falta notòria de respecte o consideració al públic.
  
9. Els maltractaments de paraula o obra o falta greu de respecte i consideració als caps o als seus familiars, així com als companys i subordinats.
  
10. Tota conducta, en l'àmbit laboral, que atempte greument el respecte de la intimitat i dignitat per mitjà de l'ofensa, verbal o física, de caràcter sexual. Si la referida conducta és duu a terme prevalent-se d'una posició jeràrquica, suposarà una circumstància agreujant d'aquella.
  
11. La comissió per un superior d'un fet arbitrari que supose la vulneració d'un dret del treballador legalment reconegut, d'on es derive un perjudici greu per al subordinat.
  
12. La continuada i habitual falta de neteja de tal índole que pot afectar al procés productiu i imatge de l'empresa.
  
13. L'embriaguesa habitual i drogodependència manifestada en jornada laboral i en el seu lloc de treball. L'estat d'embriaguesa o la ingestió d'estupefaents manifestats una sola vegada són constitutius de falta greu.
  
14. Disminució continuada i voluntària en el rendiment normal del seu treball, sempre que no estiga motivada per dret algun reconegut per les lleis.
  
15. La reincidència en falta greu, encara que siga de distinta naturalesa, sempre que es cometa dins dels sis mesos següents d'haver produït la primera.
  
6. Règim de sancions. Correspon a la Direcció de l'empresa la facultat d'imposar sancions en els termes estipulats en el present acord. La sanció de les faltes lleus, greus i molt greus requerix comunicació escrita al treballador, fent constar la data i els fets que la motiven.
  
Per a la imposició de sancions s'han de seguir els tramites previstos en la legislació general.
  
7. Sancions màximes. Les sancions que poden imposar-se en cada cas, atenent la gravetat de la falta comesa, són les següents:
  
1a. Per faltes lleus. Amonestació verbal. Amonestació per escrit. Suspensió d'ocupació i sou fins a tres dies.
  
2a. Per faltes greus. Suspensió d'ocupació i sou de tres a quinze dies.
  
3a. Per faltes molt greus.
  
Des de la suspensió d'ocupació i sou de setze a seixanta dies fins a la rescissió del contracte de treball en els supòsits en què la falta siga qualificada en el seu grau màxim.
  
8. Prescripció. La facultat de la Direcció de l'empresa per a sancionar prescriurà per a les faltes lleus als deu dies, per a les faltes greus als vint dies i per a les molt greus als seixanta dies a partir de la data en què aquella va conéixer la seua comissió i, en qualsevol cas, als sis mesos d'haver-se comés.
  
9. Utilització mitjans tecnològics. Els treballadors han d'usar adequadament els mitjans i instruments tecnològics propis de l'activitat i que l'empresa els facilite. La finalitat, com sempre, no és una altra que la de proporcionar als nostres clients el millor servici possible per mitjà de la utilització correcta d'estos mitjans i sempre d'acord amb el que establixen els seus manuals de procediment.
  
L'ús indegut o inadequat dels mitjans i instruments referits pot ser objecte de sanció d'acord amb el que disposa el present article 26, relatiu al Règim Disciplinari.
  
Article 27
  
De l'adequada conjugació de l'estructura professional de nova aplicació i del de categories professionals fins ara recollit en el conveni, resulta el següent quadre d'assimilació
  
Grup Categoria
  
4 Director de botiga (I),
  
 Gestor de qualitat (II),
  
 Gestor de qualitat de gabinets (III),
  
 Mestre de laboratori (VI) i Personal Titulat (V).
  
3 Gabinets (IV), Vendes A(VII), Muntador A (VIII).
  
2 Vendes B (IX), Muntador B (X), Departament Producte i
  
 Logística (XI).
  
1 Formació (XII).
  
Clàusula addicional
  
El present conveni ha sigut subscrit per les senyores Amparo Calpe Castell, Pilar Catalán Bagán i Mª. Empara Valero Tolosa, en qualitat de delegades de personal i representants electes dels treballadors per la central de UGT, amb el mateix domicili de l'empresa a efectes de notificacions (Enmig 41), i pel senyor Francisco Chiva Sebastián, en qualitat de representant legal de l'empresa.
  
Annex I
  
Taula salarial
  
Els salaris que conté la present taula són els mínims per a cada grup i nivell professional, estan calculats anualment incloent-hi la part proporcional de pagues extraordinàries, i sense tindre en compte els complements de qualitat o quantitat (primes) que es poden haver establit per a cada treballador.
  
En qualsevol cas, es respectaran a títol individual les condicions salarials més beneficioses que s'estiguen gaudint abans de la publicació del present conveni.
  
Salaris mínims de grup i nivell
  
Grup- Nivell Salari
  
4 . Nivell I. director de botiga, 15.025,30 euros.
  
 Nivell II. Gestor de Qualitat, 12.021 euros.
  
 Nivell III. Mestre de Laboratori, 10.819 euros.
  
 Nivell IV. Gestor de Qualitat de Gabinets, 9.617 euros.
  
 Nivell V. Titulats, 9617 euros.
  
3. Nivell I. Gabinets, 9.016 euros.
  
 Nivell II. Vendes A, 8.475 euros.
  
 Nivell III. Muntador A, 7.934 euros.
  
2. Nivell I. Vendes B, 7.213 euros.
  
 Nivell II. Muntador B, 7.213 euros.
  
 Nivell III. Departament Producte i Logística, 7.213 euros.
  
1. Nivell I. Formació, SMI+10%.